ଡାପିଭିରିନ୍ ଭାଜାଇନାଲ୍ ରିଙ୍ଗ

ଡାପିଭିରିନ୍ ଭାଜାଇନାଲ୍ ରିଙ୍ଗ ଏକ ନବୀନ ଚିକିତ୍ସାଗତ ଉପକରଣ ଯାହାକି ମହିଳା ମାନଙ୍କୁ HIV ସଂକ୍ରମଣରୁ ସୁରକ୍ଷା ପ୍ରଦାନ କରିବା ପାଇଁ ପ୍ରସ୍ତୁତ କରାଯାଇଛି। HIV/AIDS ପ୍ରତିରୋଧରେ କଣ୍ଡୋମ କିମ୍ବା ପ୍ରେପ୍ ପରି ପାରମ୍ପରିକ ଉପାୟମାନ ସ୍ୱାମୀ କିମ୍ବା ସହଯୋଗୀ ଉପରେ ନିର୍ଭର କରିବାକୁ ପଡ଼େ, କିନ୍ତୁ ଡାପିଭିରିନ୍ ରିଙ୍ଗ ସ୍ୱୟଂ-ନିୟନ୍ତ୍ରିତ ଭାବରେ ମହିଳା ମାନଙ୍କୁ ସୁରକ୍ଷା ଦେଇଥାଏ। ଏହା ୨୮ ଦିନ ପର୍ଯ୍ୟନ୍ତ ଯୋନି ମାଧ୍ୟମରେ ଏଣ୍ଟିଭାଇରାଲ୍ ଡ୍ରଗ କୁ ମୁକ୍ତ କରି HIV-1 ସଂକ୍ରମଣକୁ ବାରଣ କରେ।

ବିକାଶ ଓ ଅନୁସନ୍ଧାନ
ଏହି ରିଙ୍ଗର ବିକାଶ ଇଣ୍ଟରନ୍ୟାସନାଲ୍ ପାର୍ଟନର୍ସିପ୍ ଫର୍ ମାଇକ୍ରୋବିସାଇଡ୍‌ସ (IPM) କରିଥିଲା। ୨୦୧୨ ରୁ ୨୦୧୫ ମଧ୍ୟରେ ଦି ରିଙ୍ଗ ଷ୍ଟଡ଼ି ଓ ASPIRE ଷ୍ଟଡ଼ି ନାମକ ଚିକିତ୍ସଗତ ପରୀକ୍ଷା ହୋଇଥିଲା ଯେଉଁଠାରେ ହଜାର-ହଜାର ମହିଳା ଅଂଶଗ୍ରହଣ କରିଥିଲେ। ୨୦୧୬ ମସିହାରେ ପ୍ରଥମେ ପ୍ରମାଣ ମିଳିଲା ଯେ ଏହି ରିଙ୍ଗ HIV ସଂକ୍ରମଣକୁ 30% ପର୍ଯ୍ୟନ୍ତ କମେଇପାରେ। ୨୦୨୦ ମସିହାରେ WHO “ପୂର୍ବ ଯୋଗ୍ୟତା ପରୀକ୍ଷା” ଦେଇଥିଲା ଓ ୨୦୨୧ ମସିହାରେ ୟୁରୋପୀୟ ମେଡ଼ିସିନ ଏଜେନ୍ସି (EMA) ସକାରାତ୍ମକ ବୈଜ୍ଞାନିକ ମତାମତ ଜାରି କଲା। ୨୦୨୨ ମସିହାରେ WHO ଗାଇଡ଼ଲାଇନ ରେ ଡାପିଭିରିନ୍ ରିଙ୍ଗକୁ HIV ପ୍ରତିରୋଧକ ବିକଳ୍ପ ଭାବରେ ସୁପାରିଶ କରାଗଲା।

କାର୍ଯ୍ୟପ୍ରଣାଳୀ
ଡାପିଭିରିନ୍ ରିଙ୍ଗ ସିଲିକନ ଇଲାସ୍ଟୋମର୍ ରୁ ତିଆରି ହୋଇଥାଏ ଏବଂ ଏଥିରେ ୨୫mg ଡାପିଭିରିନ୍ ରହିଥାଏ। ମହିଳାମାନେ ଏହାକୁ ସହଜରେ ଯୋନିରେ ପ୍ରବେଶ କରି ୨୮ ଦିନ ପର୍ଯ୍ୟନ୍ତ ବ୍ୟବହାର କରିପାରନ୍ତି। ଡାପିଭିରିନ୍ HIV-1 ରିଭର୍ସ ଟ୍ରାନ୍ସକ୍ରିପ୍ଟେଜ୍ ଏନଜାଇମ୍ କୁ ଅବରୋଧ କରିଥାଏ, ଯାହାଦ୍ୱାରା ଭାଇରସ୍ କୋଷରେ ପ୍ରବେଶ କରିପାରେନାହିଁ। କ୍ଲିନିକାଲ ପରୀକ୍ଷାରୁ ପ୍ରମାଣ ମିଳିଛି ଯେ ୨୫ ବର୍ଷ ଉପରେ ମହିଳାଙ୍କ ପାଇଁ ୪୫-୬୦% ପର୍ଯ୍ୟନ୍ତ ସୁରକ୍ଷା ମିଳୁଛି, କିନ୍ତୁ ୧୮-୨୪ ବର୍ଷରେ କାର୍ଯ୍ୟକ୍ଷମତା କମ୍।

ପ୍ରଭାବ ଓ ଲାଭ
ଡାପିଭିରିନ୍ ରିଙ୍ଗର ସବୁଠାରୁ ମୁଖ୍ୟ ସୁବିଧା ହେଲା ଏହା ମହିଳା-ନିୟନ୍ତ୍ରିତ ଉପକରଣ ଅଟେ। ପ୍ରେପ୍ ପରି ପ୍ରତିଦିନ ଔଷଧ ଖାଇବା ଆବଶ୍ୟକ ନାହିଁ, ଏହା ଗୋଟିଏ ଥର ପ୍ରୟୋଗରେ ୨୮ ଦିନ ପର୍ଯ୍ୟନ୍ତ ସୁରକ୍ଷା ଦେଇଥାଏ। ପାର୍ଶ୍ୱ ପ୍ରଭାବ ଅତ୍ୟନ୍ତ କମ୍—କେବଳ କୁଣ୍ଡେଇ ହେବା କିମ୍ବା ସାଧାରଣ ଅସୁବିଧା ସମ୍ମୁଖୀନ ହେବା । ବିଶେଷକରି ଆଫ୍ରିକା ରେ ବିବାହିତ ମହିଳା ଓ ଯୌନ କର୍ମୀ ମାନଙ୍କ ମାଧ୍ୟମରେ ଏହାର ପ୍ରଚାର HIV ପ୍ରତିରୋଧକ କୌଶଳରେ ନୂଆ ଦିଗ ଖୋଲିଦେଇଛି।

ସୀମାବଦ୍ଧତା
ଡାପିଭିରିନ୍ ରିଙ୍ଗ ୧୦୦% ସୁରକ୍ଷା ନୁହେଁ। ପ୍ରେପ୍ କିମ୍ବା କଣ୍ଡୋମ ତୁଳନାରେ ଏହାର ଦକ୍ଷତା କମ । ୧୮–୨୪ ବର୍ଷରେ ସୁରକ୍ଷା ହାର କମ୍ ଥିବାରୁ ଯୁବତୀମାନଙ୍କୁ HIV ପ୍ରତିରୋଧ ପାଇଁ କେବଳ ଏଥିରେ ନିର୍ଭର କରିବାକୁ ପଡେନାହିଁ। HIV ପ୍ରତିରୋଧ ପାଇଁ ଏହାକୁ ସହାୟକ ଶୈଳୀ ଭାବରେ ବ୍ୟବହାର କରିବା ଆବଶ୍ୟକ।

ବିଶ୍ୱ ଓ ଭାରତର ପରିପ୍ରେକ୍ଷ୍ୟ
WHO ଓ UNAIDS ଡାପିଭିରିନ୍ ରିଙ୍ଗକୁ “ସ୍ୱ-ସେବା HIV ପ୍ରତିରୋଧ ଉପକରଣ” ବୋଲି ବିବେଚନା କରିଛନ୍ତି। Zimbabwe, South Africa, Uganda, Kenya ପରି ଦେଶରେ ପାଇଲଟ ପ୍ରକଳ୍ପ ଆରମ୍ଭ ହୋଇଛି। ଭାରତରେ NACO HIV ପ୍ରତିରୋଧ ପାଇଁ କଣ୍ଡୋମ, ପ୍ରେପ୍ ଓ ସଚେତନତା ଅଭିଯାନ ଉପରେ ଗୁରୁତ୍ୱ ଦେଇଛି । ଓଡ଼ିଶା ପରି ରାଜ୍ୟରେ ମାଇଗ୍ରାଣ୍ଟ ଲେବର ଓ high-risk groups (HRGs) ଅଧିକ ଥିବାରୁ ଏହି ରିଙ୍ଗ HIV ପ୍ରତିରୋଧ ଶୈଳୀ ପାଇଁ ଉପଯୋଗୀ ହେବ।

ଡାପିଭିରିନ୍ ଭାଜାଇନାଲ୍ ରିଙ୍ଗ HIV/AIDS ପ୍ରତିରୋଧରେ ଏକ ପ୍ରତିଶ୍ରୁତିବାନ ଆବିଷ୍କାର। ଏହା ସୁରକ୍ଷିତ, ସହଜ ଏବଂ ମହିଳାଙ୍କ ସ୍ୱୟଂ-ନିୟନ୍ତ୍ରିତ ପ୍ରତିରୋଧୀ ଉପକରଣ। ଯଦିଓ ଏହା ୧୦୦% ସୁରକ୍ଷା ନୁହେଁ, କିନ୍ତୁ କଣ୍ଡୋମ, ପ୍ରେପ୍ ଓ ସଚେତନତା କାର୍ଯ୍ୟକ୍ରମ ସହିତ ଏହାକୁ ଯୋଗ କରି HIV ପ୍ରତିରୋଧ କାର୍ଯ୍ୟକ୍ରମକୁ ଅଧିକ ସଶକ୍ତ କରିପାରିବ। ଓଡ଼ିଶା ଓ ଭାରତର HIV/AIDS ପ୍ରତିରୋଧୀ ପ୍ରଚେଷ୍ଟାରେ ଡାପିଭିରିନ୍ ରିଙ୍ଗ ଭବିଷ୍ୟତରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିପାରିବ।

ଆଧାର

ଶ୍ରେଣୀ:ଓଡ଼ିଆ ଉଇକିମିଡ଼ିଆ HIV/AIDS ଜ୍ଞାନ ସୁଧାର ପ୍ରକଳ୍ପ